Vísitasíur eru einn mikilvægasti þátturinn í erindisbréfi biskups Íslands . Biskup Íslands hefur tilsjón með boðun , samfélagi og einingu kirkjunnar . Biskup heimsækir prófastsdæmi , athugar , leiðbeinir og styrkir sóknir í þeim um land allt með reglubundnum hætti . Biskup Íslands hefur frá vormánuðum vísiterað Reykjavíkurprófastsdæmi vestra . Með í för biskups hefur verið prófastur , sr. Helga Soffía Konráðsdóttir , sóknarprestur í Háteigskirkju , og biskupsritari , sr. Þorvaldur Víðisson , auk tilfallandi presta og embættismanna . Meðal þeirra staða sem biskup heimsótti , auk kirkna og skyldrar starfsemi , var Landsspítali Íslands . Páll Matthíasson , forstjóri , fylgdi biskupi um víðfeðma og öfluga starfsemi þjóðarsjúkrahússins . Þá sótti biskup heim nýtt öryggisfangelsi á Hólmsheiði , fékk þar fylgd og kynningu Páls Winkels , forstjóra Fangelsismálastofnunar . Auk þess hitti biskup fanga , með sr. Hreini S. Hákonarsyni , fangapresti . Biskup Íslands lauk fyrir nokkru vísteringu sinni í Reykjavíkurprófastsdæmi vestra á fundi með borgarstjóra Reykjavíkur , Degi B. Eggertssyni . Auk þeirra sátu fundinn áðurnefndir prófastur og biskupsritari , borgarritari Stefán Eiríksson og Pétur G. Markan , samskiptastjóri Biskupsstofu . Meðal þess sem rætt var á fundinum var Hjálparstarf kirkjunnar , sem borgarstjóri hrósaði sérstaklega fyrir faglegt og öflugt starf . Nýr kirkjugarður við Úlfársfell var ræddur og munu borgaryfirvöld skoða undirbúning og framkvæmdir við kirkjugarðinn í kjölfarið . Áætlað er að taka kirkjugarðinn í notkun árið 2022 . Æskilegt væri að ná garðinum í notkun fyrir þann tíma , sé þess nokkur kostur , vegna fyrirsjáanlegs plássleysis í Gufuneskirkjugarði . Þá kynnti biskup Íslands borgarstjóra fyrirhugaða flutninga Biskupsstofu frá Laugavegi 31 í Katrínartún 4 . Fundurinn var góður , gagnlegur og árangursríkur og fór vel á með biskupi og borgarstjóra .